Инициатива за обсъждане на изменение и допълнение на Постановление на Министерския съвет № 267 от 26 октомври 2012 г. за създаване на Съвет за защита на интелектуалната собственост
Съветът е консултативен орган към Министерския съвет за осъществяване на координация и сътрудничество между държавните институции, органите на местното самоуправление и неправителствените организации, работещи в областта на интелектуалната собственост, при провеждане на държавната политика в областта на защитата на интелектуалната собственост.

В обхвата на изпълняваните от Съвета функции са включени в частност координацията, съдействието на държавни органи, разработване на мерки и обсъждането на проекти, свързани със защитата на интелектуалната собственост.

Постановлението предвижда Съветът да организира дейността си въз основа на „програма за работа през следващата календарна година, приета до края на текущата година“ (чл. 2, ал. 2), като провежда заседания по предварителен график най-малко веднъж на тримесечие (чл. 6, ал. 1). 
Натрупаният през последните години опит в организацията на работата на Съвета демонстрира, че същата на практика зависи от готовността на Министерство на културата и другите ангажирани ведомства да предложат за обсъждане и решение актуални въпроси на защитата на интелектуалната собственост. Този факт не предполага залагането в правилата на Съвета на изискване за висок интензитет на работата, като е уместно в тази връзка да отпадне и съответното изискване за провеждане на редовни заседания.

В допълнение, във връзка с динамиката на средата и най-вече практическата необходимост за решаване от Съвета да се предлагат обмислени и подготвени проекти, изготвянето в рамките на календарната година на програма за следващата година, е трудно изпълнимо. В определени случаи, задължението за предварително планиране би означавало забавяне на мерки и иницативи, чието разработване изисква експедитивност. Пример в това отношение е скоростта на планиране и изпълнение в рамките на първата половина на 2018 г. на политиката на Съвета за защита на интелектуалната собственост за противодействие на неразрешеното препредаване на телевизионни програми – основа за изготвения от Министерство на културата ЗИД на ЗАПСП (понастоящем приет окончателно от Народно събрание).

Горното аргументира необходимостта от внасянето на определени изменения в текста на Постановление на Министерския съвет № 267 от 26 октомври 2012 г., с които правилата да предвидят естествената периодичност и начин на планиране на дейността на Съвета. Измененията са необходими и с оглед осъвременяването на длъжностния му състав, актуализиране на наименованията на представените в него институции и други. В частност, би могло да бъде преосмислена необходимостта от участие в Съвета на някои от настоящите му членове, предвид връзката между задачите на органа и специфичната им компетентност.
Наред с това, доколкото контролът по спазването на ЗАПСП и уреждането на права за публично изпълнение в заведения, хотели и др. под. често предполага контакти с браншови организации в областта на туризма, би било уместно като нов член в Съвета да се предвиди участие на зам.-министър на Министерство на туризма.

Считаме, че гореописаните промени ще допринесат дейността на Съвета да бъде организирана и провеждана по по-целесъобразен и икономичен от гледна точка на административния капацитет начин.

